KIRJALLINEN KYSYMYS E-0620/01 esittäjä(t): Nelly Maes (Verts/ALE) komissiolle. Alueellisten ja vähemmistöjen kielten kunnioittaminen.



Virallinen lehti nro 261 E , 18/09/2001 s. 0161 - 0162



KIRJALLINEN KYSYMYS E-0620/01 esittäjä(t): Nelly Maes (Verts/ALE) komissiolle (1. maaliskuuta 2001) Aihe: Alueellisten ja vähemmistöjen kielten kunnioittaminen Euroopan unionin kielellistä monimuotoisuutta koskeneeseen aiempaan kysymykseen (E-3702/00(1)) antamassaan vastauksessaan komission jäsen Viviane Reding toteaa, että kielellisen ja kulttuurisen moninaisuuden kunnioittaminen on unionin tärkeimpiä periaatteita. Komission jäsen Reding ilmoitti samalla tutkivansa, miten alueellisia ja vähemmistöjen kieliä voitaisiin suojella ja tukea erityisen toimintaohjelman avulla. 1. Milloin tarkasti ottaen kyseinen tutkimus valmistuu ja milloin toimintaohjelma voi käynnistyä? 2. Onko komissio valmis muuttamaan Kööpenhaminan kriteereissä mainittu melko epämääräinen käsite vähemmistöjen kunnioittaminen selkeiksi toimenpiteiksi voidakseen sillä tavoin tehdä vähemmistökielten kunnioittamisesta ja suojelemisesta totta? 3. Miten komissio voi säännellä ehdokasvaltioita, joissa kielilakeja käytetään ainoastaan yhtenä lisätakuuna liittymisen varmistamiseksi eikä suinkaan siihen, että niillä parannetaan asianomaisen vähemmistön nauttimaa suojaa? (1) EYVL C 174 E, 19.6.2001, s. 119. Viviane Redingin komission puolesta antama vastaus (15. toukokuuta 2001) 1. Euroopan kielten teemavuosi tarjoaa koko vuoden 2001 ajan kokemuksia ja keskustelutilaisuuksia kaikista kielten monimuotoisuuteen Euroopassa liittyvistä aiheista, myös alueellisista ja vähemmistöjen kielistä. Komissio aikoo koota kaikkien näiden aloitteiden ja pohdintojen tulokset ja laatia niiden perusteella päätelmiä ensi vuonna. 2. Kööpenhaminassa kokoontuneen Eurooppa-neuvoston vuonna 1993 vahvistamat kriteerit jäsenyydelle sisältävät vähemmistöjen kunnioittamisen ja suojelemisen. Arvioidessaan ehdokasmaiden edistymistä tämän kriteerin osalta komissio kiinnittää erityistä huomiota Euroopan neuvoston kansallisten vähemmistöjen suojelua koskevassa yleispuitesopimuksessa vahvistettujen periaatteiden kunnioittamiseen ja täytäntöönpanoon. Näihin kuuluvat myös vähemmistökielten käyttöön liittyvät seikat. 3. Komissio on vuodesta 1997 lähtien säännöllisesti arvioinut ehdokasmaiden edistymistä Kööpenhaminan kriteerien saavuttamisessa, ensin vuoden 1997 lausunnoissaan ja myöhemmin syksyllä 1998, 1999 ja 2000 hyväksytyissä määräaikaiskertomuksissa. Erityisen liittymistä valmistelevan kumppanuuden kautta yhteisö auttaa kutakin ehdokasmaata parantamaan erityisiä heikkouksia ja puutteita, jotka on yksilöity määräaikaiskertomuksissa. Liittymistä valmisteleva kumppanuus asettaa kullekin maalle lyhyen ja keskipitkän aikavälin tavoitteita liittymiskriteerien täyttämiseksi. Niissä mainitaan myös yhteisön tarjoama rahoitusapu näiden prioriteettien tueksi sekä mainittuun apuun liittyvät vaatimukset, ja ne päivitetään säännöllisesti. Ehdokasmaiden edistymisen arvioiminen Kööpenhaminan poliittisten kriteereiden mukaisten vaatimusten saavuttamisessa ja liittymistä valmistelevan kumppanuuden tarjoama tuki ovat johtaneet myönteiseen kehitykseen kaikissa ehdokasmaissa myös vähemmistöjen oikeuksien, vähemmistöjen suojelun ja vähemmistökielten käytön suhteen. Komissio jatkaa työtään sen hyväksi.